Digelius Musicin näyteikkunoita Punavuoressa.
**Digelius Music** on Helsingin Viiskulmassa tai sen välittömässä läheisyydessä vuodesta 1971 lähtien toiminut levykauppa, joka on tunnettu laajasta jazz- ja maailmanmusiikkivalikoimastaan sekä henkilökuntansa asiantuntemuksesta.

Levykaupan historia
-------------------

Levykauppa Digelius Music sai alkunsa vuonna 1971. Tuolloin tuleva Digeliuksen toimitusjohtaja Emu Lehtinen (1947–2017) oli ollut jonkin aikaa töissä Tunnelin levyssä, jolloin Lehtisen, levyjen maahantuojan Pertti Lehdon sekä myyjä Tiina Ruolannon kesken syntyi ajatus omasta levykaupasta. Osakkaaksi lähti myös Digelius Electronics Finland -niminen yritys, jonka keksijä Erkki Kurenniemi oli perustanut yhdessä Peter Friskin kanssa. Digelius Electronics Finland valmisti muun muassa Dimi-syntetisaattorieita. Sana *Digelius* on yhdistelmä sanoista *digitaalinen*, *elektroninen* ja *Sibelius*.

Digelius Music alkoi menestyä, mutta sitten Tiina Ruolanto muutti Ruotsiin ja Digelius Electronics Finland teki konkurssin. Apuun tuli silloin Juhani "Juntsa" Aalto, joka osti puolet levykaupasta. Nyt kaupan omistivat Emu, Lehto ja kolme pienosakasta. Aallon osuuden peri myöhemmin hänen sisarensa. Nimellä *Digelius Music Oy* yritys on toiminut 24.03.1972 alkaen. Sitä ennen yrityksen nimi oli *Digelius Systems Oy*.

Digelius sijaitsi alun perin Viiskulman tuntumassa osoitteessa Laivurinrinne 2, samoissa tiloissa, joissa nyt toimii levykauppa Eronen. 1990-luvulta lähtien Digelius on sijainnut nykyisessä liikehuoneistossaan. Samaan ja lähikortteleihin on Digeliuksen vaikutuksesta avattu useita muitakin levykauppoja.

Digelius nykyään
----------------

Fredrikinkadun ja Laivurinrinteen kulmatalo. Digelius Musicin sisäänkäynti talon päädyssä.
Digeliuksen on arveltu olevan eräs Suomen tunnetuimmista levykaupoista. Alkuaikoinaan Digeliuksessa myytiin kaikenlaista populaarimusiikkia, mutta 1980-luvulta lähtien se on keskittynyt jazziin, kansanmusiikkiin, maailmanmusiikkiin ja fuusiomusiikkiin. Digeliuksen sanotaankin olevan jazzin ja maailmanmusiikin tietokeskus, sekä lisäksi konserttitila ja matkailunähtävyyskin.

Levyjen myynnin lisäksi Digeliuksessa kuullaan joskus livejazzia, esimerkiksi kotimaisten yhtyeiden levynjulkaisukonsertteja. Vuonna 2014 muun muassa pianisti Iiro Rantala on pitänyt levynjulkaisukonsertin Digeliuksessa. Aiemmin Digelius on myös julkaissut levyjä itse, muun muassa 1980-luvulla Hasse Walli’s Afro-Linen levyjä.

Vuonna 2012 Digelius sai Yleisradion Jazzradion myöntämän Varjo-Yrjö-palkinnon.

Maaliskuun alussa 2023 Digelius ilmoitti lopettavansa toimintansa ja käynnistävän loppuunmyynnin. Yritys oli etsinyt uusia edullisempia tiloja tai taloudellisesti kannattavampaa konseptia kaupankäynnille, mutta sellaista ei ollut löytynyt. 

Kauppa Viiskulmassa sulkeutui loppuunmyynnin päätyttyä 2.4.2023 Pari päivää sitä ennen kerrottiin, ettei Digeliuksen tarina lopukaan. Helsinkiläinen We Jazz Oy ilmoitti ostaneensa käyttöoikeuden ulkomaita myöten tunnettuun liikenimeen.  Uusi kauppa Digelius Musicin nimellä avattiin pienempään liiketilaan Helsingin Hämeentiellä 5. huhtikuuta 2023.

Työntekijöitä
-------------

Digeliuksen tunnetuin työntekijä oli Ilkka "Emu" Lehtinen, joka oli myös Digeliuksen toimitusjohtaja. Vuonna 2011 Jazzmuusikot ry valitsi hänet vuoden jazz-diggariksi. Palkinto annetaan kuuntelijalle, joka "osoittaa aitoa ja jatkuvaa kiinnostusta jazzmusiikkiin sekä edustaa reilua ja avointa yhteisöllistä asennetta". Lisäksi perusteluissa sanottiin, että Lehtinen on myös toiminut laaja-alaisena ja kannustavana jazzin lipunkantajana sekä yleisön ja muusikkojen yhdistäjänä. Lempinimi "Emu" juontuu hänen lintuharrastuksestaan. Lehtinen kuoli lokakuussa 2017.

Toinen merkittävä työntekijä on ollut vuodesta 1987 lähtien texasilaissyntyinen Phillip Page, joka keskittyi levykaupan maailmanmusiikkitarjonnan kehittämiseen, jazzin ollessa Lehtisen varsinainen tontti. Sittemmin Page ryhtyi 1990-luvun alussa manageroimaan suomalaisia kansanmusiikkiartisteja ja -ryhmiä, muun muassa JPP:tä, Maria Kalaniemeä ja Värttinää. Nykyisin Page toimii harmonikkataiteilija Kimmo Pohjosen managerina.

Emu Lehtinen:

> »[Digeliuksen] pitkän iän salaisuuksia ovat pohjaton rakkaus musiikkiin, perusteellinen tutustuminen musiikin historiaan, tinkimätön ja avoin suhtautuminen aina kiehtoviin musiikin reuna-alueisiin valtavirran ulkopuolella, oli sitten kyse jazzista, kansanmusiikista, vallattomista kokeiluista tai muuten vain hivelevistä musiikillisista kokemuksista. Ahkeruus ja parhaaseen pyrkivä asiakaspalvelu ovat myös oleellisia.» 
> 
>

Lähteet
-------

1. 1 2  Digelius Music Oy/Kauppalehti *Kauppalehti*. Viitattu 16.7.2014.
2. 1 2 3  Oinaala, Sampsa: Levykauppias avaa levyhyllynsä.  *Helsingin Sanomat*, 15.72014, s. B 16. Artikkelin verkkoversio. Viitattu 15.7.2014.
3. 1 2 3 4 5  Kallionpää, Katri: Emu saa pienen kukoistamaan: Ilkka "Emu" Lehtisen Digelius Music on myynyt levyjä tasan 40 vuoden ajan.  *Helsingin Sanomat*, 19.7.2011, s. B 1. Artikkelin verkkoversio. Viitattu 2.4.2023.
4. 1 2  Digelius Music Oy/Yritys- ja yhteisötietojärjestelmä *Yritys- ja yhteisötietojärjestelmä*. Viitattu 16.4.2023.
5. ↑  Rannikko, Petri: Viiskulman levykaupat *Petri Rannikon kotisivut*.  Arkistoitu 4.3.2016. Viitattu 16.7.2014.   
Luukka, Teemu: Helsinki on levydiggarin paratiisi.  *Helsingin Sanomat*, 30.1.2010. Artikkelin verkkoversio. Viitattu 2.4.2023.
6. 1 2  Tuominen, Harri: Harri Tuomisen maailmanmusiikkiohjelma, vieraana Digelius-levykaupan vetäjä Ilkka "Emu" Lehtinen *Yle Radio 1*.  15.7.2014. Yle. Viitattu 15.7.2014.
7. 1 2  Vuoden 2012 Varjo-Yrjön saa Digelius Music  28.10.2012. Yleisradio. Viitattu 16.7.2014.
8. ↑  Kuiskaaja: Flyygeli mahtui kuin mahtuikin Digeliukseen.  *Helsingin Sanomat*, 8.3.2014. Artikkelin verkkoversio. Viitattu 2.4.2023.
9. ↑  Ikola, Vilma: Digeliuksen levy­­kauppa lopettaa *Helsingin Sanomat*.  1.3.2023. Viitattu 16.4.2023.
10. ↑  Uusitorppa, Harri: Legendaarisen Digeliuksen pitkä taru ei lopukaan vielä, mutta Viiskulmaan se ei palaa *Helsingin Sanomat*.  31.3.2023. Viitattu 16.4.2023.
11. ↑  Levykauppias Emu Lehtinen valittiin vuoden jazzdiggariksi.  *Helsingin Sanomat*, 3.6.2011, s. C 1. Artikkelin verkkoversio. Viitattu 2.4.2023.
12. ↑  Viiskulman Digeliuksen levykauppias Emu Lehtinen on kuollut *Helsingin Sanomat*.  23.10.2017. Viitattu 23.10.2017.
13. ↑  Uusitorppa, Harri: Loistavat levyt houkuttelivat Suomeen: Texasilainen levykauppias Phillip Page muutti Suomeen ja ryhtyi musiikkimanageriksi.  *Helsingin Sanomat*, 20.6.2013, s. C 12. Artikkelin verkkoversio. Viitattu 2.4.2023.
14. ↑  Hätinen, Jukka: Levykauppa Digelius Music täyttää 43 vuotta – Kuuntele Emu Lehtisen kesätärpit! *Rytmi*.  19.07.2014. Viitattu 22.07.2014.

Aiheesta muualla
----------------

* Digeliuksen kotisivut (Arkistoitu – Internet Archive).
* Digeliuksen verkkokauppa (Arkistoitu – Internet Archive)
* Digelius Elisan/Kolumbuksen nettisivuilla (Arkistoitu – Internet Archive)
* Digelius Facebookissa